Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 3. számú melléklet a 34/2008. (XII. 12.) OKM rendelethez
Paragraph Index: 1737

2. Kulcskompetenciák és fejlesztési feladatok Kulcskompetenciák: A Nat kulcskompetenciák általános fejlesztési területei és lehetőségei: Anyanyelvi kommunikáció: A szóbeliség fejlesztése jelenik meg a saját elképzelések elmondása és feladatmegoldásra irányuló megbeszélések által, a kérdés és kritika megfogalmazásában. A szövegértés magas színvonala fontos a feladatmegoldásnál, otthoni önálló tanulásnál. Az írásbeli munka fejlődése várható a feljegyzések, órai vázlatok, beszámolók, előadásvázlatok, dolgozatok, mérési jegyzőkönyvek készítésénél. Képi információ feldolgozása történik képek, animációk, filmek értelmezésénél, ill. vázlatrajz készítésénél. Idegen nyelvi kommunikáció: Idegen nyelvű szakkönyvek, folyóiratok, weboldalak ajánlása fejlesztheti a diákok idegen nyelvi kommunikációját. Matematikai kompetencia: A matematika a fizikát leginkább segítő tantárgy. A fizikai feladatok és problémák megoldása során felmerülő nehézségek leküzdése során a matematikai képességek is fejlődnek. A fizika tartalmat ad a matematikai problémákhoz (mérési eredmények táblázatba rendezése, grafikon készítése, függvénykapcsolat felismerése, függvények ábrázolása, jellemzése, algebrai kifejezések megalkotása, egyenletek rendezése, megoldása). Természettudományos kompetencia: Ez a fizikatanítás alapfeladata. Fontos a többi természettudományos tantárggyal (kémia, biológia, természetföldrajz) való koordináció. A természettudományok határterületein mindenhol megjelenik a fizika mint alapozó diszciplína, sőt ide tartozik a műszaki eszközökkel kapcsolatos alapvető kompetenciák fejlesztése is. Digitális kompetencia: Fizikai mérések adatainak számítógépes feldolgozását, ábrázolását, értékelését segíti a számítógép. A számítógép lehetőséget ad oktató programok, szimulációs programok, oktató filmek használatára. Az internet hasznos kiegészítő információk megszerzéséhez ad lehetőséget. Hatékony önálló tanulás: A tanári munka legfontosabb feladata, hogy a diákokat megtanítsuk tanulni. Ezt segíti elő a tankönyv otthoni használatának szorgalmazása, otthon elvégezhető egyszerű (balesetmentes) kísérletek, mérések, a beszámolók, kiselőadások készítése. Irányított önálló tanulást segíti a KöMaL mérési és számítási feladatainak megoldására buzdítás, valamint a számítógép, ill. az internet használata. Szociális és állampolgári kompetencia: Kooperatív tanulás, csoportmunka során növelhető a diákok társas aktivitása. Mérőcsoportok munkája során az egyéni képességekhez, adottságokhoz igazodó feladatvállalás a kívánatos. Az együttmunkálkodás fejleszti a diákok konfliktuskezelési képességeit is. A természettudományok eredményeinek társadalmi alkalmazása során pozitív kép kerül felmutatásra. Fontos a pozitív érzelmek erősítése. Ugyanakkor fontos bemutatni a természeti környezet állapota és az emberi tevékenyég közötti kapcsolatot. Környezettudatos szemlélet kialakítása a kívánatos. Kezdeményezőképesség és vállalkozói kompetencia: A diákok kezdeményezőképessége fejleszthető önálló munkára, kutatásra szoktatással, pályamunkák elkészítésére való biztatással. Esztétikai-művészeti tudatosság és kifejezőkészség: Meg kell követelni a diákoktól, hogy mind szóbeli, mind írásbeli munkájuk az igényes, életkoruknak megfelelő színvonalú legyen. Erősíteni kell a természettudományok körében felfedezhető esztétikai élmények befogadásának képességét. Tudatosítani kell a diákokban, hogy a természet felfedezése és a művészeti alkotások megismerése egyaránt esztétikai élményre vezet. 2008/177. szám

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes